
ПРОИЗВОДСТВО ЗА ПРЕЮДИЦИАЛНИ ЗАКЛЮЧЕНИЯ

І. ВЪВЕДЕНИЕ
1. Цел на производството за преюдициални заключения /ПЗ/:

- да осигури точното и еднообразно тълкуване и прилагане на правото на Европейския съюз /ЕС/ във всички държави-членки;

- да гарантира, че разпоредбите на законодателството на ЕС не се тълкуват само в светлината на националните правни системи и националните методи на тълкуване; 

- гражданите да имат доверие в системата.

Едно от основните предизвикателства пред СЕС е да се съхранят целостта и взаимосвързаността между отделните елементи на правния ред на Общността в епохата, в която разнообразието преобладава като политически модел.

Едно от първите решения на Съда на ЕС /преди Съд на ЕО/, в които е посочена целта на производството за преюдициално заключение, е решението по дело 166/74, Rheinmuhlen-Dusselroef. В него е прието, че член 177 ДЕО /чл. 234 ДЕО; сега чл. 267 ДФЕС/ е важен за запазването на общностния характер на правото, установено от този договор, и има за цел да гарантира, че при всички обстоятелства това право ще бъде едно и също във всички държави-членки на Общността.  

2. Механизъм за сътрудничество:

2.1. Характер на сътрудничеството между националните съдии и Съда на ЕС /СЕС/:

Производството за ПЗ не е процедура за обжалване на съдебен акт. СЕС не е апелативен съд, нито касационен съд. Става въпрос за сътрудничество между националните съдилища и СЕС с цел еднакво тълкуване на основните договори, ДЕО /сега ДФЕС/, актовете на институциите на Европейския съюз и на ЕЦБ, актовете на вторичното право, с цел улесняване прилагането на европейското право от националните съдилища. 

Не съществуват йерархически отношения между националните съдилища и СЕС.

В решение по дело 16/65, Firma Schwarze/Einfuhr – und Vorratstelle fur Getreide und Futtermittel е  разяснен особеният характер на съдебното сътрудничество в производството за преюдициално заключение - да осигури еднообразно прилагане на Общностното право във всички държави – членки.

2.2. Две основни причини за сътрудничеството между националните съдии и СЕС:

- тълкуването на актовете на европейското право;

- валидност на актовете на европейското право.

Функцията на СЕС в това производство е да даде тълкуване на правото на ЕС или да се произнесе за неговата валидност, а не да прилага европейското право към фактите и обстоятелствата по конкретния спор пред националния съд. Прилагането на общностното право към конкретните факти и обстоятелства е поверено на националния съд. В този смисъл националните съдилища са първи гаранти на правото на ЕС.

2.3. Техника на сътрудничеството

Сътрудничеството между националните съдии и СЕС се осъществява чрез производството за преюдициално запитване.  

3. Значение на производството за ПЗ в количествено и качествено отношение:     

Делата за ПЗ са едни от най-важните. Първоначално не са били най-многобройните. В СЕО /сега СЕС/ годишно са постъпвали около 600-650 дела, от които около  250 за ПЗ. Напоследък тенденцията е за повишаване на делата за ПЗ и сега около 50% са дела по преюдициални въпроси /ПВ/. Най-много преюдициални въпроси се поставят от Германия и Италия, след това от Франция, Великобритания и Австрия. Първият ПВ е бил поставен пред СЕО през 1961г. През 1961г. около 4% от делата са били за ПЗ. През периода от 1961 до 1998г. броят на преюдициалните запитвания нараства средно с 16% през всяка от годините, като през различните години е имало нараствания и спадове. В периода между 1992г. и 1998г. преюдициалните въпроси рязко се увеличават на 85%. Делът на исканията за ПЗ към общия брой на заведените в СЕО дела също нараства /по-малко от 4% през 1961г.; повече от 64% през 1998г./. След 2000-2001г. делата за ПЗ продължават да се увеличават. Постепенно всички видове съдилища и правораздавателни органи са започнали да изпращат въпроси за ПЗ до СЕС и към настоящия момент производството за ПЗ има огромно значение за развитието на правото на ЕС. В СЕС се води статистика за броя и вида на образуваните дела, включително за отправените преюдициални запитвания от всяка отделна държава – членка на ЕС и резултатите се отразяват всяка година в годишния доклад на СЕС.

4. Етапи на производството за преюдициално заключение:

- Производство пред националния съд

- Производство пред СЕС

- Производство пред националния съд след постановяване на преюдициалното заключение

ІІ. ПРАВНА УРЕДБА

чл. 19 от Договора за Европейския съюз /ДЕС/

чл. 35 ДЕС /редакция преди влизане в сила на Лисабонския договор/- до 01.12.2014г. 
чл. 267 от Договора за функциониране на Европейския съюз /ДФЕС/; предишен чл. 234 от Договора за създаване на Европейска общност /ДЕО/; до 01.12.2009г. – чл. 68 ДЕО

чл. 41 от Договора за създаване на Европейската общност за въглища и стомана /ДЕОВС/

чл. 150 от Договора за Договора за създаване на Европейската общност за атомна енергия /ДЕОАЕ/  

Статут на съда – консолидиран текст, Официален вестник L 228 от 23.08.2012г.

Процедурен правилник на СЕС – Официален вестник L 265/1 от 29.09.2012г.

Указания към процесуалните представители на страните в писменото и устното производство пред СЕО – м. февруари 2009г.  

Препоръки към националните юрисдикции относно отправянето на преюдициални запитвания /2012/С 338/01 – Официален вестник на ЕС С-338/1 от 06.11.2012г. /преди Информационна бележка относно отправянето на преюдициални запитвания от националните юрисдикции /2009/C 297/01 -  Официален вестник на ЕС ОВ C 282 от 21.11.2009г./. 

ІІІ. УСЛОВИЯ ЗА ДОПУСТИМОСТ НА ПРОИЗВОДСТВОТО 

1. Предмет на запитването – чл. 267, § 1 ДФЕС /чл. 234, § 1 ДЕО, преди чл. 177/.

2. Органи, овластени да отправят ПВ – чл. 267, § 2  § 3 ДФЕС /чл. 234, § 2 и § 3 ДЕО/; преди и чл. 68, дял ІV ДЕО; преди и чл. 35, дял VІ, ДЕС.  

3. Изисквания към формулиране на ПВ – Посочени са в Препоръки към националните юрисдикции относно отправянето на преюдициални запитвания /2012/С 338/01 – Официален вестник на ЕС С-338/1 от 06.11.2012г. /преди Информационна бележка относно отправянето на преюдициални запитвания от националните юрисдикции /2009/C 297/01 -  Официален вестник на ЕС ОВ C 282 от 21.11.2009г./.  

ІV. ПРЕДМЕТ НА ЗАПИТВАНЕТО 

1. В обхвата на компетентност на СЕС – Чл. 267, § 1 ДФЕС /Чл. 234, § 1 ДЕО/ - общностна норма, право на ЕС, а не национално право:

1.1. Договори, протоколи към договорите – актове на първичното право, само тълкуване, защото договорите изразяват волята на държавите и страните, съдилищата не могат да оспорват тази воля. 

1.2. Актове на всички институции, органи, служби и агенции на ЕС – актове на вторичното право /регламенти, директиви/, валидност и тълкуване. Споразуменията, сключени от Съвета, Общото споразумение за митата и търговията, тарифните протоколи.  
1.3. Учредителни актове на органите, създадени с акт на Съвета – тълкуване и валидност. 

1.4. Вътрешноправни разпоредби – само тези, които включват  норми от правото на ЕС, въпреки, че спорът по същество не изисква прилагането на правото на ЕС – Дела от 1984г. до 1990г.

1.5. Международно право – когато правото на ЕС ясно препраща към него.  

2. Извън обхвата на компетентност на СЕС

2.1. Договорите, сключени между държави-членки извън ЕС.

2.2. Договори между частни лица, в които институциите на ЕС не са взели участие в сключването им. 

2.3. Националното право.

V. ОРГАНИ, ОВЛАСТЕНИ ДА ОТПРАВЯТ ПРЕЮДИЦИАЛНИ ЗАПИТВАНИЯ /ВЪПРОСИ/

1. Съд или правораздавателен орган – чл. 267, § 2 и § 3 ДФЕС /чл. 234, § 2 и § 3 ДЕО/.

1.1. В първичното право на ЕС няма легално определение за понятията „съд или правораздавателен оргган” и „национална юрисдикция”. Тълкуването на тези понятия е направено от СЕС в множество съдебни решения и определения. Прието е, че органът, отправил ПВ, не е необходимо да обяснява и доказва съществуването си, а СЕС сам проверява неговия статус. Първоначално СЕС е разглеждал почти всяко преюдициално запитване. 

Дело С-100/89, обединено с дело С-101/89, Kaefer et Procacci/France - Има ли качеството на юрисдикция на държава-членка Административният съд на гр. Папеете, о.Таити и дали СЕО е компетентен да се произнесе по негово запитване за тълкуване на Решение 86/283 на Съвета относно асоциирането на отвъдморските територии към Общността; положителен отговор. Въпреки аргументите на генералния адвокат по това дело, СЕО приема, че след като правораздавателен орган на френска колониална територия е френски съд,  то Административният съд на Папет е правораздавателен орган на държава-членка на Общността. 

Дело С-260/90, Leplаt – подобни са мотивите в решението по посоченото дело за Помирителния съд в Папет. 

Дело С-355/89, Department of Health and Social Security /Isle of Man/ v. Barr and Montrose Holding – пред СЕО е направено запитване дали съдебните органи на о. Ман /о. Ман не е част от Великобритания, но тя отговаря за неговата отбрана и международни отношения/ могат да отправят преюдициални въпроси пред СЕО. Съгласно чл. 299, ал. 6, б. „с” от ДЕО и Протокол № 3 към Договора за присъединяване от 1972г., определени разпоредби от правото на Общността намират приложение и на о. Ман. Независимо, че Deputy High Baliff’s Court на остров Ман не е част от правосъдната система на Обединеното Кралство, СЕО се произнася, че има право да повдига преюдициални въпроси, тъй като действа на територия, на която европейското право се прилага, макар и частично.   

Дело С-110-147/98, Gabalfrisa /Испания/ - оспорено е качеството на запитващия орган /административен орган, налагащ административна санкция/; СЕО е приел, че няма право да отправя ПВ. В решението е прието, че испанските икономически и административни трибунали имат юрисдикция да отправят преюдициални запитвания, тъй като упражняват контрол за законосъобразност на административните /напр. данъчните/ актове. 

Дело С-337/95, Parfums Christian Dior/ Evora – в решението по това дело СЕО е приел, че е допустимо преюдициално запитване, отправено от Международния съд на Бенелюкс, независимо, че не е от национален съд на отделна държава – членка, тъй като основната задача на Съда на Бенелюкс е да осигурява еднообразното прилагане на правните норми, общи за Белгия, Холандия и Люксембург.  

Арбитражните съдилища – няма принципно решение на СЕС по въпроса дали арбитражът попада или не в приложното поле на производството за преюдициално заключение. Отговорът във всеки конкретен случай зависи от характера на арбитража. Могат да задават ПВ тези арбитражи, които са постоянни, създадени са със закон /учредени в рамките на закона/, решението им ще има за страните сила на пресъдено нещо и при наличие на екзекватура ще подлежи на изпълнение. 

През 1965г. във връзка със спорове, свързани със социално осигуряване пред арбитражен съд, са постановени множество решения на СЕО. Напр. решение по дело 61/65, Vaassen Gobbels/Direction du Beambtenfonds voor het Mijnbedrijff е постановено по преюдициално запитване на арбитражен съд. СЕО е приел, че арбитражният съд има право да повдигне преюдициален въпрос, тъй като е създаден със закон и е задължителен арбитраж. Холандският социално-осигурителен арбитражен орган, който е отправил преюдициално запитване, е правораздавателен орган с оглед целите на чл. 177 /сега чл. 234/ от ДЕО, въпреки че холандското право не го признава за такъв. Според СЕО холандският арбитраж е правораздавателен орган по смисъла на чл. 234, защото неговите членове са назначени, процедурните му правила – одобрение от съответния министър и той е оправомощен да решава определена категория спорове, по които страните предварително са се съгласили да се подчиняват на неговата юрисдикция.       
През 1982г. СЕО се обявява за некомпетентен да разгледа ПВ на арбитраж, защото арбитражът е търговски, договорен, а не е създаден със закон и страните не са предвидили възможност за намеса на публичната власт - Дело 102/81, Nordsee. В болшинството от решенията на СЕО – задължителният арбитраж, арбитраж, създаден със закон може да отправя ПВ; частният арбитраж, арбитражът по договореност не може да отправя ПВ. Към настоящия момент в практиката на СЕС се забелязват тенденции към промяна.
   1.2. Критериите, които СЕС преценява :

- органът да е създаден със закон, по силата на правна норма;

- да бъде постоянно действащ;

- решенията на органа да имат задължителна сила; задължителна юрисдикция;

- задължително да се провежда състезателно производство;

- органът да прилага правни норми;

- органът да бъде независим;

- преюдициалното запитване да е отправено по висящ спор;

- органът да постановява решения с правораздавателен характер. 
Първите пет критерия са посочени в решение по дело 61/65, Vaassen Gobbels/Direction du Beambtenfonds voor het Mijnbedrijff. Критерият независимост на органа е добавен с решението по дело 14/86, Pretore di Salo v. Persons Unknown. В него СЕО разглежда преюдициалния въпрос на италиански претор, който осъществява едновременно функциите на публичен обвинител и на разследващ съдия. Фактът, че правораздавателен орган, който упражнява съдебни функции, изпълнява и функции с несъдебен характер, не означава, че той не може да бъде разглеждан като съд или правораздавателен орган по смисъла на чл. 234 от ДЕО /сега чл. 267 ДФЕС/. Последните два критерия са установени в други последващи решения на СЕО.  

В някои от решенията си СЕС посочва, че не всички от тези изисквания са необходими.
Органът трябва да действа като юрисдикция – функционално изискване. Когато органът действа в две различни качества, той може да отправя запитвания само когато упражнява съдебни правомощия. Примери: италианските търговски съдилища и вписването на търговски дружества; германските първоинстанционни съдилища и поземленият регистър; дело 14/86, Pretore di Salo v. Persons Unknown.

В по-новата си практика СЕС не подчинява допустимостта на преюдициалното запитване на двустранния характер на производството. Решаващо значение е спорният характер – дори производството да е едностранно, ако е възникнал спор, или по жалба срещу отказ преюдициалното запитване може да е допустимо. Дело С-111/94, Job Center Coop. Arl. – правораздавателен орган няма право да отправя запитване за преюдициално заключение, ако упражнява по-скоро административни, отколкото съдебни функции. Искането за преюдициално заключение, отправено от италиански съд в охранително производство по вписване на юридическо лице, е прието за недопустимо поради това, че италианският съд не упражнява правораздавателна дейност в производството по вписване. След постановен отказ и подадена жалба апелативният съд отправя преюдициален въпрос, на който е отговорено от СЕО с решение по дело С-55/96, Job Center Coop. Arl.

Дело С-178/99, Salzmann – преюдициалното запитване, отправено от австрийски съд в производство по вписване в поземлен регистър, също е прието за недопустимо. Изпратеният от австрийския съд, разглеждащ жалбата, преюдициален въпрос е допуснат от СЕО по дело С-300/01, Salzmann.
Преюдициално запитване в обезпечително производство

В практиката на СЕС са постановени решения, в които съдът приема за допустими преюдициални въпроси, отправени в обезпечително производство:

Дело 107/76, Hoffman-La Roche – производството пред националния съд се доближава до производството по обезпечение на бъдещ иск по българското гражданско процесуално право.

Дело 338/85, Fratelli Pardini – производството пред националния съд, отправил ПВ, е подобно на обезпечителното производство по българското гражданско процесуално право. Особеното по това дело е, че националният съд е отправил преюдициален въпрос и в същото време е наложил обезпечителната мярка, като единственият предмет на делото пред националния съд е допускане на обезпечението. В решението си СЕО изразява разбирането, че по принцип преюдициални запитвания по приключили дела са недопустими, но допуска преюдициалния въпрос с мотиви, че обезпечителната мярка може да бъде преразгледана в рамките на двустранно производство.

Дело С-176/96, Lehtonen and Castors Braine. 
Преюдициални запитвания, отправени от административни органи 

Практиката на СЕС /преди СЕО/ във връзка с процесуалните предпоставки за допустимост на преюдициалните въпроси, отправени от административни органи, е казуистична, непоследователна и понякога недостатъчно ясна. Когато СЕС преценява качеството на юрисдикция за административен орган, обикновено прилага два критерия: независимост и дали административният орган решава правен спор.   

Дело С-24/92, Corbiau – СЕО отхвърля искането за преюдициално заключение на директор на данъчна служба в Люксембург на основание, че той не е достатъчно независим, за да придобие статут на правораздавателен орган по смисъла на чл. 234 ДЕО /сега чл. 267 ДФЕС/. 

В по-новата си практика СЕО /сега СЕС/ се отклонява от класическото разбиране националната юрисдикция да осъществява независима правораздавателна дейност. Например, по дело С-54/96, Dorsch Consult, преюдициалното запитване на федералната комисия за надзор върху възлагането на обществените поръчки, е обявено за допустимо, тъй като тази федерална комисия изпълнява правомощията си по независим начин и на своя отговорност, независимо, че е включена в структурата на федералната картелна служба, намираща се под контрола на министъра на икономиката. От значение е редът за освобождаване на членовете на федералната комисия, който е еднакъв с разпоредбите за освобождаване на магистратите.   

Дело 246/80, Broekmeulen – въз основа на посочените критерии СЕО признава за юрисдикция по смисъла на разпоредбите относно преюдициалното запитване една комисия по жалбите, действаща в сътрудничество с публичната власт, чиито решения, постановени в резултат на състезателно производство, се считат окончателни.

Дело 138/80, Borker – не е юрисдикция по смисъла на разпоредбите относно преюдициалното запитване Съветът на Парижката адвокатска колегия при упражняване на правомощия, които не се изразяват в правораздавателен акт. Заведено е дело пред Conseil de l’Ordre des Avocats a la Cour de Paris във връзка със спор между член на адвокатската колегия в Париж и съд на друга държава-членка /германски съд е отказал на господин Borker, който е член на Парижка адвокатска колегиая, да представлява конкретна страна по дело в Германия; господин Borker моли Съвета на Парижката адвокатска колегия да приеме декларация във връзка с условията за упражняване на адвокатска професия/. СЕО не е допуснал  искането за преюдициално заключение с мотиви, че този спор не е от компетентност на Парижката адвокатска колегия. 

Дело 318/85, Greis Unterweger - Не е юрисдикция в този смисъл една комисия, чиято задача е не да решава спорове, а да дава становища в рамките на едно административно производство. 

През м. май 2005г. – въпрос от Националната комисия за защита на конкуренцията /Гърция/ относно свободно движение на медицински стоки. В някои държави-членки цените на лекарствата се определят от съответните държави-членки. Различни цени на лекарство с производител „GLAXO” – в Гърция 3 евро, във Великобритания 10 евро. Всички количества на това лекарство в Гърция са обект на износ и „GLAXO” зпочва да продава направо във Великобритания. Според Националната комисия за защита на конкуренцията поведението на „GLAXO” е в нарушение на правото на свободно движение на стоки. Молбата за ПВ е  отхвърлена от СЕО, защото Националната комисия не е правораздавателен орган.    
Преюдициални запитвания, отправени от прокурори, следователи, дознатели  
Дело 65/79, Chatain – СЕО разглежда преюдициалния въпрос, отправен от juge d’instruction, като приема, че juge d’instruction извършва и действия, присъщи само на съда, напр. решава дали са събрани достатъчно доказателства за предаване на делото на съд или прекратява производството. 

Преюдициални запитвания, отправени от съдебни изпълнители, синдици, ликвидатори

Дело С-428/93, Monin Automobiles и Дело С-378/93,La Pyramide – преюдициалните въпроси по двете дела са отправени от juge – commisaire, който във Франция се назначава по дела по несъстоятелност и ликвидация. Част от правомощията му са да се произнася при спор между страните по размера на вземанията към дружеството в несъстоятелност или ликвидация. СЕО не се произнася дали juge – commisaire отговаря на критериите за национална юрисдикция по смисъла на чл. 234, § 2 и § 3 ДЕО /сега чл. 267, § 2 и § 3 ДФЕС/, но не разглежда преюдициалните въпроси поради липса на връзка между преюдициалните въпроси и предмета на делата. 

2. Факултативен и задължителен характер на запитването за тълкуване
2.1. Факултативен характер /може, има право/ – чл. 267, § 2 ДФЕС /чл. 234, § 2 ДЕО/, чл. 150 ДЕОАЕ; чл. 629, ал. 1 ГПК:

- всеки съд или правораздавателен орган на държава-членка, сезиран да се произнесе с решение с правораздавателен характер; 

- неговото решение подлежи на обжалване;

- когато пред националния съд е поставен въпрос на общностното право;

- според националния съд е необходим отговор на този въпрос с оглед разрешаването на спора, с който е сезиран.   
Националните юрисдикции, чиито решения подлежат на обжалване според националното право, имат свободата на преценка за отправяне на ПВ – могат служебно да се обърнат към СЕС, по искане на страните или да не се съобразят с искането на страните. 

Дело 93/78, Mattbeus – тази свобода не може да бъде ограничена от споразумение между страните, целящо да принуди съдията да отправи преюдициално запитване. 

Дела С-332/92, С-333/92 и С-335/92 /обединени/, Eurico Italia and Others – „единствено националните съдилища, отговорни за решаването на конкретно дело, имат правото на преценка дали да отправят запитване пред СЕО и по какъв въпрос”. Националните съдилища са свободни да подадат молба винаги, когато преценят, че това е необходимо за решаване на образуваното при тях дело. 

Дела 98, 162, 258/85 /обединени/, Bertini v. Regione Lazio  - италиански съд е направил преюдициално запитване дали правото на Общността изисква приемът на студенти в италианските медицински училища да бъде точно определен. Италианското правителство и Комисията на ЕО молят СЕО да отхвърли запитването като недопустимо на основание, че отговорът на въпроса не е необходим за решаването на спора пред италианския съд /незаконосъобразно уволнение на хирурзи  от италианските здравни служби/. СЕО разглежда молбата, като приема, че преценката на националния съдия относно необходимостта за постановяване на преюдициално заключение трябва да бъде уважавана, дори и когато е трудно да се схване точно по какъв начин отговорът на запитването ще повлияе върху вземането на решение от националния съд.  

2.2. Задължителен характер /длъжен/ – чл. 267, § 3 ДФЕС /чл. 234, § 3 ДЕО/; чл. 629, ал. 3 ГПК:

- когато няма възможност за обжалване, решението не подлежи на атакуване по вътрешното право.

Изразът „съд или правораздавателен орган …, чиито решения в съответствие с националното право не подлежат на атакуване” не се ограничава само до съдилищата, чиито решения са винаги окончателни. Дело 6/61 Costa v. ENEL – СЕО приема, че задължение за отправяне на преюдициален въпрос съществува дори за миланския магистрат, пред който е заведено дело, тъй като неговото решение не подлежи на обжалване по италианското право поради ниския материален интерес, заявен от ищеца с исковата молба. Практическо приложение на решението на СЕС по това дело – правилото, установено с решението на СЕО, важи за всеки съд, по отношение на чието решение не се предвижда по-нататъшна съдебна защита, независимо дали е първоинстанционен, апелативен или Върховен съд.

Дело С-224/01, Köbler v Austria, § 34 и 35  – когато разрешаването на един спор налага тълкуването на Общностното право, съдът последна инстанция е всъщност последната инстанция, пред която засегнатото лице може да претендира правата, които са му предоставени от ПЕС. Поради това, за да предотврати непризнаването на лицата на права, произтичащи от ПЕС, по силата на § 3 на чл. 234 ДЕО  /сега § 3 на чл. 267 ДФЕС/, последната инстанция е длъжна да сезира Съда. 
Изключения от задължителния характер – чл. 629, ал. 3 ГПК:
а/ когато по друго дело вече се разглежда идентичен въпрос

Съединени дела 28 до 30/62, Da Costa v Nederlandse Belastingadministratie – по тези дела за първи път се разглежда въпросът дали задължението на националните съдилища по чл. 234, § 3 ДЕО има абсолютен характер. Tariefcommissie /датски административен съд, действащ като последна инстанция по данъчни дела/ отправя до СЕО преюдициален въпрос, който се оказва аналогичен на въпрос, поставен вече по друго дело /дело 26/62, Van Gend en Loos v. Nederlandse Administratie der Belastingen/. Според СЕО „независимо, че третата алинея на чл. 177 безусловно изисква съдилища или трибунали на държава-членка, срещу чиито решения няма съдебно средство за защита по вътрешното право ... да отнасят до Съда всеки въпрос за тълкуване, повдигнат пред тях, авторитетността на тълкуване по чл. 177, вече дадено от Съда, може да лиши задължението от неговата цел и така да го изпразни от съдържание. Такъв е случаят особено, когато повдигнатият въпрос е по същество идентичен с въпрос, който е бил вече предмет на преюдициално решение по подобно дело”.  

б/ когато въпросът е ирелевантен, т. е. от него не зависи изходът на делото пред националния съд;

в/ когато правилното прилагане на общностното право е толкова очевидно, че не оставя никакво съмнение относно начина, по който трябва да бъде решен въпросът.    

Дело 283/81, CILFIT v. Italian Ministry of Health – Молбата за тълкуване на чл. 234, § 2 ДЕО е подадена от Италианския върховен касационен съд. СЕС е разяснил смисъла на разпоредбата на чл. 234 ДЕО /сега чл. 267 ДФЕС/, базирайки се на принципа на сътрудничество между националните съдилища и СЕС, гарантиращ надлежното прилагане и еднаквото тълкуване на правото на ЕС във всички държави-членки. Според СЕС последната инстанция не е длъжна да сезира СЕС, когато: 
- въпросът е ирелевантен;

-въпросът е идентичен с предишно преюдициално запитване по подобно дело, или има решение на СЕО /сега СЕС/ по подобен правен въпрос по питане, което не е обезателно идентично;

- надлежното приложение на ПЕО /сега ПЕС/ е толкова очевидно, че не оставя място за съмнение как трябва да се разреши въпроса. Прилагането на доктрината Аcte clair - при спазване на условия, определени от СЕО /СЕС/. Националният съдия трябва да:
1. прецени, че съдилищата в останалите ДЧ също смятат, че приложението на ПЕС е очевидно;

2. анализира специфичните характеристики на правото на ЕС;

3. сравни различните езикови версии;

4. анализира специфичната терминология на ПЕС и специфичното съдържание на правните концепции в ПЕС – не винаги специфичната терминология и правните понятия, използвани от ПЕС, имат същото значение в различните национални правни системи;  

5. тълкува нормата в светлината на ПЕС като цяло.   


Дело С-495/03, Intermodal Transports – делото се отнася до данъчно облагане на погрешно класифицирана стока; в това решение СЕС отново посочва трите критерия на  CILFIT, но вече не набляга толкова на необходимостта да се тълкуват различните езикови версии, а само споменава, че трябва да се вземат предвид трудностите при тълкуването на ПЕО и рискът да има противоречащи си съдебни решения /§ 45/.

Дело 107/76, Hoffmann-La Roche v. Centrafarm  и дело 35/82, Morson and Jhanjan – задължението на последната инстанция да отправи преюдициално запитване отпада, ако юрисдикцията приема решение в рамките на бърза процедура /напр. налагане на временни мерки/, при условие, че страните имат достъп до процедурата по същество. По принцип при тази процедура въпросът, разгледан временно по време на бързата процедура трябва да бъде разгледан отново и да има възможност за отправяне на ПВ.

3. Факултативен или задължителен характер на запитването за валидност?
3.1. Задължителен характер /длъжни/ – всички национални съдилища, когато се съмняват във валидността /действителността/ на акт на общността, като посочат мотивите, поради които намират, че актът може да е недействителен; чл. 629, ал. 4 ГПК 

Дело 314/85, Foto-Frost - националните съдилища не са компетентни да се произнасят по недействителността на актовете на общностните институции. Според СЕС само той има право да обявява невалидността на разпоредбите на европейското право, тъй като те трябва да бъдат обявени за невалидни на територията на цялата Общност, а не само на територията на определена държава-членка. Националният съдия от всяка инстанция може, обаче, ако прецени, че не са основателни, да отхвърли твърденията за недействителност на общностен акт, направени от страните и да заключи, че актът е напълно действителен /§ 14/. Всъщност, общностният правен ред не се влияе от потвърждението, че един общностен акт е действителен.
Основания за невалидност по чл. 267 ДФЕС /чл. 234 ДЕО/:

- липса на уредба в договора;

- в практиката на СЕС /СЕО/ се възприемат същите основания, както по исковете за обезсилване на актове на институциите /чл. 263 ДФЕС, преди чл. 230 ДЕО/ - липса на компетентност; нарушение на съществено процесуално изискване; нарушение на материалноправна норма; злоупотреба с правомощия.  

4. Специфични разновидности на производството за ПЗ по чл. 68 /отм./ ДЕО – преди Лисабонския договор по отношение актовете на институциите по дял ІV на част Трета от ДЕО относно политиките, свързани с визи, убежище, имиграция и други политики, свързани със свободно движение на лица, в частност подведомствеността и признаването и изпълнението на съдебни решения, искане може да бъде отправено само от съдилищата или трибуналите, чиито решения не подлежат на обжалване. Чл. 629, ал. 5 ГПК  
	Области
	Правно основание
	Обхват и ограничения на контрола от страна на СЕО
	За кои вътрешни юрисдикции се отнася
	Факултативен или задължителен характер на отнасянето

	Визи, убежище, имиграция и други политики, свързани със свободното движение на лица (Дял ІV ДЕО), включваща инструменти на съдебно сътрудничество по граждански дела: например: регламенти 1346/2000,  22/2001, 1206/2001, 1348/2000, 2201/2003, директива 2002/8/ЕО
	Чл. 68 ДЕО
	Съдът не е компетентен да се произнася по всяка мярка или решение, което е взето в съответствие с чл. 62 т. 1, отнасящо се до поддържането на законността и реда и до обезпечаването на вътрешната сигурност (чл. 68 т. 2 ДЕО)
	За националните юрисдикции, чиито решения не подлежат на обжалване съгласно вътрешното право 
	Тези юрисдикции, ако считат, че е необходимо решаването на въпроса, свързан с тълкуването на този дял или относно действителността или тълкуването на актовете на институциите на ЕО, приети на основание този Дял, за да могат да се произнесат с решение, отправят искане до Съда за ПЗ  


5. Специфични разновидности на производството за ПЗ по чл. 35 /отм./ ДЕС – до Лисабонския договор актовете на институциите в областта на полицейското и съдебното сътрудничество по наказателно-правни въпроси могат да бъдат отнесени за ПЗ само от съдилищата в държавите-членки, които са приели юрисдикцията на СЕО, като всяка държава-членка е уточнила дали правото да се отнесе въпрос до СЕО е предоставено на всеки съд или правораздавателен орган на тази държава или само на онези от тях, чиито решения не подлежат на обжалване. В чл. 10, § 1 - § 3 от Протокол № 36 е предвидена преходна мярка - по отношение на актовете в областта на полицейското и съдебното сътрудничество по наказателно-правни въпроси, приети съгласно дял VІ от ДЕС преди влизане в сила на Лисабонския договор и неизменени от тогава, правомощията на Съда остават същите за пет години, считано от влизане в сила на Лисабонския договор, т. е. до 01.12.2014г.    

	Области
	Правно основание
	Обхват и ограничения на контрола от страна на СЕО
	За кои вътрешни юрисдикции се отнася
	Факултативен или задължителен характер на отнасянето

	Полицейско и съдебно сътрудничество по наказателноправни въпроси (Дял VІ ДЕС) 

(рамкови решения, решения и конвенции на ЕС в наказателната област) 
	Чл. 35 (1) ДЕС
	Съдът е компетентен да дава ПЗ:

- относно действителността и тълкуването на рамковите решения и  решенията,

- по тълкуването на конвенциите, приети въз основа на Дял VІ

- относно  действителността и тълкуването на мерките по тяхното прилагане

NB: Съдът е компетентен да  тълкува Конвенцията по прилагането на  Шенгенското споразумение    
	Всяка ДЧ прием ас декларация компетентността на Съда на ЕО. Франция, например, е направила декларация на 17 март 2000 г., с която приема, че всяка френска юрисдикция може да зададе на Съда  преюдициален въпрос по висящо пред нея дело, когато прецени, че това е необходимо за произнасянето на решението
	В декларацията е уточнено, че Френската република си запазва правото да въведе в националното си право разпоредби съгласно които когато един въпрос е поставен пред съд последна  инстанция, този съд ще бъде задължен да сезира СЕО когато прецени, че ПЗ по въпроса е необходимо, за да може да се произнесе. Франция все още не е използвала тази възможност.   


VІ. ПРОИЗВОДСТВО ПРЕД НАЦИОНАЛНИЯ СЪД

1. Време на отправяне на преюдициалния въпрос

ДФЕС не съдържа указание в коя фаза от националното производство да бъде отправено запитването. Националният съдия има най-добрата възможност да прецени в коя фаза на производството да направи преюдициално запитване. Независимото реализиране на правото на преценка представлява проявление на разпределението на функциите между националния съд и СЕС в производството за ПЗ. В решението по дело 36/80, Irish Creamery milk suppliers association е изразено разбирането, че определянето на момента на отправяне на ПВ е от изключителната компетентност на националния съдия.
Националният съдия, служебно или насочен от страните, трябва да установи дали спорът има връзка с правото на ЕС – в тази насока две дела: дело С-312/93 Peterbroeck, дело С-430/93 van Schijndel. 

Най-подходящият момент за задаване на ПВ е след като всички факти по делото бъдат установени, тъй като националният съд трябва да разполага с цялата информация, която му е необходима, за да прецени дали правото на общността е приложимо към спора – дело 36/80, Irish Creamery, Дело 14/86, Pretore di Salo, Дело С-83/91, Meilicke. 

ПВ се отправя след като бъде предоставена възможност на страните да изразят становището си.

В интерес на доброто правораздаване е едно преюдициално запитване да се отправи, едва когато производството пред националния съд придобие състезателен характер, което е оставено на преценка на самия национален съдия /във връзка с италианско производство за издаване на съдебно разпореждане, което в своята първа фаза няма състезателен характер/ - дело 70/77, Simmenthal 

СЕС не може да се произнесе с решение по преюдициално запитване, ако производството пред националния съд е приключило - дело 127/73, Belgische Radio; дело 48/75, Royer; дело 2/82, Delhaize; дело 338/85, Pardini. Следователно ПВ трябва да бъде отправен преди приключване на производството пред националния съд.  
Бързо производство пред националния съд и необходимостта от преюдициално запитване: 

СЕС се произнася по ПВ, произлизащи и от бързи производства – дело 29/69, Stauder и дело 32/74, Haaga

Бързото производство не трябва да е приключило преди пристигането на отговора на СЕС – дело 338/85, Pardini

Бързите производства освобождават юрисдикциите от задължението да се обръщат към СЕС с уговорката, че всяка от страните може да поиска откриването на производство по същество, в рамките на което въпрос, предварително решен по бързата процедура, може да бъде преразгледан – дело 107/76, Hoffmann-La Roche 

ПВ може да се поставя само по повод решаването на спор - дело 70/77, Simmenthal; чл. 629, ал. 1 ГПК 

2. Изисквания към формулиране на ПВ

2.1. Няма изискване на специална форма на ПВ, може да бъде решение, определение, заповед, съобразно националното право, т. е. във всяка форма, допустима съгласно националното законодателство по отношение на процесуалните действия.    

Определянето на въпросите и това, доколко уместни са те, с оглед разрешаване на правния спор – от компетентност на националния съд и са в кръга на неговата автономност - дело 26/62, Van Gend en Loos, Дело 83/78, Pigs Marketing Board/R. Redmond.  

2.2. Изискванията за формулиране на ПВ са посочени в Препоръките към националните юрисдикции: „да съдържа информация, която позволява на Съда да даде отговор, полезен за националната юрисдикция”. 

Просто, кратко, разбираемо, ясно, точно, без излишни подробности. 

Достатъчни са 10 страници.  
Да се даде повече фактическа и правна информация; да се посочат фактите, твърдените обстоятелства, становищата на страните в резюме. Да се посочи нормативния акт, националното законодателство – да се цитира текста, кога и къде е публикуван /ДВ, страница в Интернет/, относимата съдебна практика.

Да се посочат възможно най-точно общностните разпоредби, относими към спора. 

Причините за тълкуване на общностното право или свързани с валидността на акта, връзката между националното право и общностното право, защо правото на ЕС е релевантно за делото.

Ако националният съд е в състояние, да изложи своето становище за отговора на ПВ. 

Да се посочат въпросите – отделни, ясно обозначени, разбираеми, без позоваване на основанията, в началото или края, номерирани. Въпросите се превеждат на всички езици, държавите-членки могат да решат да встъпят, поради което е необходимо да бъдат ясни. 

Част от тези изискванията са изложени и в разпоредбата на чл. 630 ГПК.  
2.3. Преформулиране на въпросите от СЕС – около 50% от постъпилие.преюдициални запитвания се преформулират от СЕС. При изготвяне на преюдициалното заключение СЕС може да:

- добяви общностни разпоредби, които националният съдия е пропуснал да посочи; 

- определи подлежащите на тълкуване общностни разпоредби;

- промени реда на въпросите.  

3. Информация за решенията на СЕС – може да се получи от следните сайтове:

http://curia.europa.eu/index.htm
Съд на Европейския съюз 

http://eur-lex.europa.eu/en/index.htm
Достъп до правото на Европейския съюз

http://ec.europa.eu/justice_home/judicialatlascivil/html/index_fr.htm Европейски съдебен атлас в гражданско-правното сътрудничество

http://ec.europa.eu/civiljustice
Европейска съдебна мрежа за граждански и търговски въпроси
4. Страните по делото пред националния съд – не могат да отправят ПВ; могат да поискат пред националния съд да направи преюдициално запитване, но не могат да го задължат; страните се изслушват от националния съд преди да бъде изпратено преюдициалното запитване до СЕС; имат право да представя писмени и устни становища пред СЕС. Тези възможности са регламентирани в чл. 629, ал. 1 ГПК.
5. Информация, която СЕС изисква от националния съд

Понякога СЕС с писмо може да поиска допълнителна информация за законодателството, допълнителни разяснения от националния съд.

VІІ. ПРОЦЕДУРА ПРЕД СЕС

1. Производство пред СЕС – това производтво е уредено в Процедурен правилник на СЕС и Статут на Съда. Производството за ПЗ пред СЕС протича в две фази.
1.1. Писмено производство 

Постъпване на искането за ПЗ в СЕС – ПВ се завежда под съответен номер в регистър в Секретариата на Съда; актът на националния съд трябва да бъде подписан. 

В това производство националната юрисдикция няма задължение да посочи съдебен адрес в Люксембург. Връчването на документите се извършва с писмо с обратна разписка. Дадена страна може да даде съгласие връчването да се осъществява по факс или други технически средства.

Превод на искането за ПЗ се прави на всички официални езици на ЕС – около 4 седмици. 

Секретарят изпраща исканията за ПЗ и бележките, представени от заинтересованите лица по силата на чл. 23 от Статута на Съда на страните в производството пред националния съд, на правителствата на държавите-членки, на Европейската комисия, а при необходимост и на Съвета в 2-седмичен срок, тъй като те имат право да представят становище. В зависимост от предмета на ПВ становище могат да представят Европейския парламент, ЕЦБ, Съвета на ЕС, другите държави страни по Споразумението за ЕИП и на Надзорния орган на ЕАСТ. Страните, държавите-членки и институциите имат на разположение 2 месеца, за да представят пред СЕС писмените си бележки /чл. 23 от Статута на СЕС/. Този срок е удължен с 10 дни поради отдалеченост на някои държави – членки – урежда се от Процедурния правилник. Срокът е императивен и  не може да бъде продължаван.  

Държавите-членки и институциите на Общността се представляват пред Съда от агент, назначаван за всяко дело, като агентът може да бъде подпомаган от съветник или адвокат. Останалите страни трябва да бъдат представлявани от адвокат /чл. 19, Статута на Съда/. Агентите, съветниците и адвокатите, които се явяват пред Съда, се ползват от необходимите права и гаранции за независимо изпълнение на техните задължения, при условията, които са определени от процедурния правилник. Университетските преподаватели, които са граждани на държавите-членки, чието законодателство им признава право да пледират, се ползват пред Съда от правата, признати на адвокатите с разпоредбата на  чл. 19 Статут на Съда. Изискването за задължително представителство пред Съда търпи промени в производството по преюдициално заключение съгласно чл. 104, § 2 Процедурен правилник. Всяко лице, което има право да представлява някоя от страните в главното производство пред националния съд, може да прави това и пред СЕС. Ако приложимите национални процесуални норми не изискват страните да бъдат представлявани, последните могат сами да представят писмени и устни становище пред СЕС.   

Искането за ПЗ се обнародва в Официален вестник. 


Копие от ПВ на френски език се праща на Председателя на СЕС и на Първия Генерален адвокат. Председателят на СЕС определя съдия-докладчик, който ще следи делото и ще подготви предложението за решение. Съдията-докладчик предава ПВ на един от своите правни съветници. Първият Генерален адвокат определя генерален адвокат, който следи процеса. 

Държавите-членки и Европейската комисия изпращат своите писмени становища, мнения по тълкуването обикновено в срок от около 10-15 седмици; такива писмени становища се представят често.  Становищата се превеждат само на френски език - около 8 седмици.

Съдията–докладчик се запознава със становищата. Съобразно сложността на делото решава какъв състав да го гледа. Когато решението по ПЗ е очевидно, може да се приеме мотивирано определение, която слага край на процедурата – вж чл. 104, § 3 от Процедурния правилник на СЕС. След приключване на писменото производство страните се поканват да посочат в срок от 1 месец дали и защо желаят да бъдат проведени устни състезания.

1.2. Устно производство

Съдията-докладчик след съгласуване с генералния адвокат изготвя предварителен доклад, който е конфиденциален и до него страните нямат достъп. В предварителния доклад се предлагат процесуалните и предварителните мерки, които трябва да бъдат взети от Съда. 

Обсъждането на предварителния доклад се прави на редовно заседание на всички съдии. Те заседават всеки вторник и решават как да постъпят с всяко дело. Всеки съдия може да постави въпроси, да изкаже мнението за делото от гледна точка на неговата правна система, да сподели проблеми и прецеденти в неговата страна. След прочитане на доклада на съдията-докладчик и след изслушване на генералния адвокат, Съдът преценява необходимостта от действия за разследване по делото, на какъв съдебен състав следва да бъде разпределено и дали трябва да се проведат устни състезания, чиято дата се определя от председателя. Избира се състав, коъто може да бъде от 3, 5, 8 съдии, Голяма камара /Голямото отделение/ от 13 съдии  или Пленарен състав от 27 съдии.
В нарочен доклад за съдебното заседание съдията-докладчик прави описание на правната и фактическа обстановка на делото, посочване на преюдициалните въпроси и отговорите, предложени в представените писмени искания. Докладът за съдебното заседание се изпраща на процесуалните представители, на заинтересованите лица и на другите участници в производството около 3 седмици преди съдебното заседание. По време на съдебното заседание този доклад, изготвен на езика на производството, става обществено достояние. 

Устните състезания се провеждат в публично заседание пред решаващия съдебен състав и генералния адвокат. Насрочват се най-рано 8-10 седмици след обсъждането. Заседанието е на езика на делото. Изслушват се представителите на съответните държави-членки, страните по националното дело, Европейската комисия, и на други институции, които участват в производството пред СЕС. Съдебното заседание започва с устни изказвания на представителите на страните. Съдиите и генералният адвокат могат да задават на страните въпроси. Генералният адвокат посочва в какъв срок ще  представи заключението си /от няколко седмици до 3-4 месеца/. В заключението той прави подробен анализ на юридическите аспекти на спора и предлага независимо от Съда своя отговор на поставения въпрос. Заключението на Генералния адвокат се представя в публично заседание на френски език и се превежда на всички останали езици. 

Съдът, след като изслуша Генералния адвокат, маже да реши, че делото ще се гледа без представяне на заключение.   


Обсъждане на мнението на Генералния адвокат между съдията-докладчик и неговия правен секретар. Съдията-докладчик подготвя проекторешение за ПЗ, което се предоставя на останалите съдии от състава. Разисквания между съдиите и техните правни помощници.    

Следват разисквания между съдиите от състава на френски език. За икономия е възможно съдиите да си дадат мнението писмено. Събират се само ако има проблеми и тогава дискутират устно при закрити врати. Всеки съдия от състава може да предложи изменения в проекторешението.

Решението се взема на френски език, с мнозинство от гласовете на съдиите. Особени мнения не се излагат. Решенията се подписват от всички съдии, участвали в съвещанието. Диспозитивът се произнася в публично заседание. Превежда се първо на езика на съответната страна, която е отправила ПВ, а след това на всички езици. Език на делото е езикът на страната, отправила ПВ. Съдебните решения и заключенията на Генералния адвокат са достъпни на интернет-страницата на СЕС в деня на произнасянето или прочитането им. В повечето случаи впоследствие решенията се публикуват в Сборник съдебна практика на Съда и на Общия съд /преди Първоинстанционния съд/.    

2. Ролята на националния съдия след отправен ПВ до СЕС  

Понякога СЕС с писмо може да поиска допълнителна информация за законодателството, допълнителни разяснения от националния съд, който следва да ги предостави.

Производството пред националния съд се спира, докато СЕС постанови своето заключение.Спирането на производството пред националния съд е регламентирано и в чл. 631, ал. 1 ГПК.      

Докато трае производството пред СЕС, националният съд може да предприеме привременни, обезпечителни мерки или някакво друго временно решение. В същия смисъл е и разпоредбата на чл. 632 ГПК. Дело С-221/89, Factortame – Факти по делото: Квота за улов на риба е премахната със закон на Парламента. Според британското законодателство срещу закон не могат да се приемат привременни мерки, а само срещу административен акт. СЕС решава, че това правило може да се промени и във Великобритания може да се постановят привременни мерки до произнасянето на решението от съда, вкл. и когато нормата е закрепена със закон. Фактът, че вътрешното право не урежда предприемането на временни мерки, не е от естество да ги възпрепятства

Националният съд не може да ускори производството.  

Националният съдия може да оттегли ПВ, но на практика се случва рядко. В Италия съдията няма право да оттегли искането за ПЗ, след като вече е било направено. 

Ако СЕС е изпратил до националния съд кратко писмо, в което указва, че е необходимо да се оттегли въпроса и е обяснил защо, по-удачно е преюдициалният въпрос да бъде оттеглен. 

Ако делото вече не е висящо пред националния съд, ПВ трябва да се оттегли. Производството пред СЕС се осъществява, докато молбата на националния съдия не бъде оттеглена или отменена – постоянна практика на СЕС: дело 127/73, Belgische Radio, дело 48/75, Royer, дело 2/82, Delhaize.
3. Страни в производството пред СЕС
3.1. Държавите-членки, Комисията, страните по спора пред националния съд и Съвета в зависимост от конкретния случай /чл. 23  Статут на СЕС/; в зависимост от предмета на ПВ - Европейския парламент, ЕЦБ, Съвета на ЕС, другите държави-страни по Споразумението за ЕИП и на Надзорния орган на ЕАСТ -  могат да представят писмени и устни становища пред СЕС по хода на производството и по основните въпроси; не са задължени. Не могат да променят обхвата на въпросите, по които следва да се произнесе СЕС.
 3.2. Ролята на страните по спора пред СЕС:
- представят писмени и устни становища пред СЕС по хода на производството и по основните въпроси;

- имат право да участват в открито съдебно заседание на СЕС;

- не могат да отправят преюдициално запитване до СЕС, не могат да го сезират. Имат право  да поискат пред националния съд да отправи ПВ без да могат да го задължат; могат да поискат националния съд да изчака преюдициалното заключение преди постановяване на решението по спора;

- не могат да променят съдържанието или обхвата на въпросите пред СЕС;

- не могат да искат пряко от СЕС да разясни дадено от него тълкуване; това може да се направи само от националния съд под формата на ново преюдициално запитване;

- не им се присъждат разноски от СЕС; разноските се присъждат от националния съд съобразно изхода по конкретното дело. 
3.3. Трета страна - не може да се включи в производството пред СЕС, ако не се е включила в производството пред националния съд. Недопустимо е искане за участие на лица или органи, различни от изброените в чл. 20 – дело 19/68, de Sicco. Ако е предявена молба от трета страна, която не се е включила в производството пред националната юрисдикция, СЕС я отхвърля по съображения от обществен ред – дело 6/64, Costa/E.N.E.L.  
4. Бързо производство – по искане на запитващата юрисдикция или по изключение служебно, след изслушване на съдията – докладчик и Генералния адвокат /чл. 105 – чл. 106 Процедурен правилник/. Председателят на СЕС, ако реши, че делото следва да се разгледа по реда на бързото производство, незабавно определя датата на съдебното заседание, която се съобщава на заинтересованите лица с преюдициалното запитване. Заинтересованите лица могат да изразят становище в определен срок не по-кратък от 15 дни. Писмените становища се изпращат на всички заинтересовани лица. СЕС се произнася след изслушване на Генералния адвокат. Предвидените връчвания и изпращания на документи могат да се извършат по факс или чрез друго техническо средство.
Спешно производство – по искане на запитващата юрисдикция или по изключение служебно; по въпроси, отнасящи се до областите по част III, дял V ДФЕС – Съдебно сътрудничество по гражданско-правни въпроси /чл. 107 – чл. 114 Процедурен правилник/. Решението за разглеждане на преюдициалното запитване по реда на спешното производство се взема от съдебния състав, по предложение на съдията – докладчик, след изслушване на Генералния адвокат.   

Дело С-189/01, Jippes - Председателят на СЕС е преценил, че е налице „изключителна спешност“, защото преюдициалният въпрос се отнася до валидността на общностни разпоредби относно борбата с шапа по време на разрастване на епидемията в Европа. 

Дело С-155/04, Alliance for Natural Health - Председателят на СЕС е направил извод, че не е налице спешност само поради това, че голям брой правни субекти или правоотношения могат да бъдат потенциално засегнати от решението на СЕС относно валидността на директивата, отнасяща се за забраната на търговията с хранителни продукти, които съдържат определени хранителни добавки.           

VІІІ. ПРЕЮДИЦИАЛНО ЗАКЛЮЧЕНИЕ
1. Отказ от даване на преюдициално заключение 
1.1. Основания:

а/ При явно неуместни запитвания – преюдициални въпроси, неподлежащи на правно разрешаване; Дело 93/78, Lothar Mattheus;
б/ Ако зададеният ПВ е идентичен с въпрос, който е бил вече предмет на преюдициално заключение по подобно дело; когато предишни решения на Съда вече са обсъждали въпросния правен пункт, независимо от същността на процеса, довел до тези решения, дори ако спорните въпроси не са обезателно идентични – Дело 283/81, CILFIT, § 13 и 14;

в/ ПВ, поставен от арбитър /с уговорките в горните случаи/, т. е. ако въпросът не е отправен от юрисдикция по смисъла на чл. 267 ДФЕС;

г/ Договори между страните, частни споразумения;

д/ Ако отговорът на ПВ не повдига основателни съмнения или може да бъде изведен от съдебната практика – Дело 283/81,  CILFIT, § 16 ;

е/ Ако преюдициалният въпрос съдържа неясни правни и фактически обяснения или хипотетични въпроси.

Дело С-83/91, Meilieke v. ADV/ORGA – преюдициалното запитване на германския съд не е разгледано поради това, че повдигнатите въпроси са хипотетични, а правните и фактически обстоятелства по делото пред националния съд са неясни и неадекватно обяснени; молбата е отхвърлена като недопустима, защото искането няма връзка със спора между страните пред германския съд, който спор е странен – отнася се до проверка на една от страните дали нейна хипотеза относно тълкуването на директива за хармонизирането на дружественото право е правилна.  

Дела С-320-322/90 /обединени/, Telemarsicabruzzo v. Circostel – молбата на италианския съд не е разгледана поради това, че националният съд не е дал информация относно фактическите и правни обстоятелства по делото.  

Дело С-101/96, Italia Testa.

ж/ Ако запитването не е основателно, отговорът не е полезен за националния съд, ако при преюдициалното запитване няма приложимо право на ЕС – Дело С-328/04. В унгарското право съществува забрана да се излагат символи на бившата съветска власт и фашисткия кръст. Унгарец е обвинен, че носи червена петолъчка. Въпросът на унгарския съд е дали общностното право криминализира носенето на червена петолъчка; дали принципът за недискриминация, чл. 6 от ДЕО и Директива на Съвета 2000/43/ЕО за равно третиране независимо от расовия или етническия произход преклудират приложението на национална разпоредба от унгарския наказателен кодекс, която налага санкции за публично носене на червена петолъчка. СЕС с мотивирано определение прекратява производството поради това, че спорът не е свързан по никакъв начин с приложението на ПЕО и следователно СЕС няма юрисдикция да отговори на този въпрос.   

Когато преюдициалният въпрос няма връзка с предмета на делото пред националния съд – дело 132/81, Vlaeminck, дело С-343/90, Lourenco Dias. 

з/ Ако се констатира симулативен характер на спора, с който националният съд е бил сезиран. За да се отправи ПВ, спорът трябва да е реален - дело 104/79, Foglia v. Novello. По делото пред италианския съд двете страни оспорват съвместимостта на френски митнически разпоредби, регламентиращи вноса на вино, с правото на Общността. СЕС приема, че няма юрисдикция да разглежда молбата за преюдициално заключение във връзка с това дело, тъй като спорът между страните не е истински, а инсцениран от тях с цел да получат заключението на Съда, с което се обявява несъвместимостта на френските митнически разпоредби с правото на ЕС. По този въпрос двете страни не спорят. По същото дело италианският съд прави второ запитване Съдът да изясни решението си по предишния преюдициален въпрос. СЕС /тогава СЕО/ потвърждава становището си, че има право да преценява допустимостта на преюдициалния въпрос.  

и/ Ако не са изложени мотиви защо се иска преюдициално заключение – дело 244/80, Foglia v. Novello – второ дело, дело С-167/94, Juan Carlos Grau Gomis. 
й/ Злоупотреба с право – дело С-361/97, Nour, дело С-286/88,   Falciola Angelo, дело 105/79, Godard.
к/ Ако се касае до вътрешнонационален казус и липсва общностен елемент във фактическата обстановка по главното дело – за да се допусне преюдициалният въпрос, е достатъчно обстановката по националното дело да има отношение непряко или потенциално към общностното право, въпреки че повечето или всички елементи от фактическата обстановка са вътрешнонационални; дела С-297/88 и С-197/89, Dzodzi.     

1.2. Акт на СЕС - мотивирано определение. 
2. Преюдициално заключение
2.1. Форма 

Писмена форма – решение. 
2.2. Структура

Посочват се оригиналният език, проблематиката, цитираните правни норми, ключовите думи.

Резюме 

Страни по спора

Предмет на спора

Основания /мотиви/ 

Решение относно разходите – СЕС препраща чрез стандартна формулировка към окончателното решение на националния съд. Институциите, държавите – членки и други държави, страни по споразумението за ЕИП, които изразяват становище, понасят направените от тях разноски.

Същинска част /диспозитив/

ІХ. РОЛЯТА НА НАЦИОНАЛНИЯ СЪД СЛЕД ПОЛУЧАВАНЕ НА РЕШЕНИЕТО НА СЕО ПО ПВ

Националният съд е длъжен да се съобрази с решението на СЕС, той е обвързан от преюдициалното заключение и даденото тълкуване с него. Отговорът на СЕС е относно правото на ЕС, но не и отговор по спора пред националния съд. Разпоредбата на чл. 633 ГПК е в същия смисъл.

Дело С-52/76, Benedetti v Munari - Отговорът на СЕС обвързва националната юрисдикция, която е поставила въпроса и тя трябва да следва указанията, дадени от СЕС в неговото заключение. 

Основният принцип на чл. 267 ДФЕС /чл. 234 ДЕО/ е да позволи еднаквото тълкуване  на правото на ЕС. Националният съдия трябва да тълкува националното право в смисъл, съответстващ на правото на ЕС. Това задължение съществува дори когато тълкуването, дадено от СЕС е в противоречие с това, което дава националният върховен съд.

ПЗ има обвързваща сила, която надхвърля рамките на спора, с който е сезиран СЕС.

Дело 70/77 Simmenthal – италианският съд получава отговора на СЕО, но не може да го използва, защото първо трябва да се обяви националният закон за противоконституционен, а той не може да направи това. Противоконституционността на закон се обявява от Конституционния съд. Затова националният съдия поставя втори ПВ /Дело 106/77 Simmenthal/: при противоречие между националната норма и пряко приложима общностна норма, за да се осигурят пълни и еднообразни правни последици на общностната норма с оглед защита на субективно право, дали приложното поле на тези норми трябва да се тълкува в смисъл, че всяка последваща национална мярка, която противоречи на общностната норма, трябва да бъде незабавно пренебрегната без да се изчака, докато тази мярка бъде отменена от законодателния орган или от други конституционни органи чрез декларация, че тя е противоконституционна, по-специално в последния случай, когато националното право продължава да е в сила, докато бъде направена такава декларация? Отговор на СЕО: „да се приложи ефективно общностното право, като при необходимост националният съд откаже по собствена воля да приложи всяка противоречаща национална разпоредба, дори приета впоследствие, като не е необходимо съдът да поиска или да изчака предварителна отмяна на такава разпоредба посредством законодателни или други конституционни процедури.”

По отношение направените разходи за производството пред СЕС, правото на ЕС не съдържа норми и за тях се прилага националното право. 

Решението на националния съд може да се изпрати на СЕС, в отдел „Документация”, където се правят резюмета и съществува база данни. 

Проблеми при използване на ПЗ, ако националният съд не хареса отговора на СЕС - може въз основа на нови факти да откаже да приложи отговора и да зададе нов ПВ. Напр. Дело С-213/89, Factortame – три поредни запитвания до СЕС  

Х. ДЕЙСТВИЕ НА ПРЕЮДИЦИАЛНОТО ЗАКЛЮЧЕНИЕ

1. Действие на ПЗ за тълкуване по отношение на страните

Решението на СЕС в ППЗ има сила на пресъдено нещо и правни последици в правния ред на ЕС. Националният съд е обвързан от даденото тълкуване. Решението на СЕС е задължително и за другите национални съдилища, пред които възникне въпрос от същото естество. 

Дело С-224/01, Köbler /решение от м. юни 2006г./ - СЕС създаде принцип, съгласно който едно лице трябва да може да получи обезщетение по съдебен ред за явно нарушаване на общностното право, произтичащо от решение на съд от последна инстанция.

Дело С-173/03, Traghetti – отговорност на държавата 

Дело С-129/00, Комисията срещу Италия - има неизпълнение от страна на Италия, свързано с приложението на един закон и тълкуване на този закон, дадено от италианския ВКС по начин, който не съответства на общностното право, така както е тълкувано то в едно ПЗ. 

Дело С-453/00, Kuhne & Heitz - СЕС прецизира, че правото на ЕС и по-конкретно чл. 10 от ДЕС препятства възможността един национален административен орган да откаже да удовлетвори искане за плащане, основаващо се на общностното право с аргумента, че това искане поставя под въпрос предхождащо административно решение, станало окончателно следствие на отхвърлянето на иск за отмяна на неправомерни актове като така решението има СПН, въпреки че това решение почива върху тълкуване на правото на ЕС, което е било отхвърлено от едно ПЗ, произнесено по-късно. Административният орган трябва да определи до каква степен е задължен да потвърди своето решение без да навреди на интересите на трети лица. Съдът поставя обаче 4 условия: искането трябва да е направено веднага от ищеца, административният орган трябва да има право, съгласно националното право, да потвърди своето решение; адм. решение трябва да е станало окончателно като резултат от решение на национална юрисдикция последна инстанция; същото решение да се основава на погрешно тълкуване на общностното право въпреки, че СЕС не е бил сезиран с искане за ПЗ /§ 28/.

2. Действие на ПЗ по въпроси за действителност на актове

Решението за действителността на актовете също има СПН, действа и е задължително по отношение на всички, но може да се направи позоваване на  последиците на това решение erga omnes. “Отговор на СЕО относно акт на институция, например регламент на Съвета, обявен за недействителен от СЕО, макар че е насочен само към съдията, сезирал СЕО, представлява достатъчна причина за всеки друг съдия да счита този акт за недействителен за целите на решението, с което трябва да се произнесе.” - Дело 66/80, International Chemical Corporation пара 13;  Дело 112/83, Societe des produits de mais.
Компетентните институции на ЕС също трябва да приемат мерки за поправянето на декларираното несъответствие – Дело 23/75, Rey Soda v Cass Conguaglio Zucchero; дело 300/86, Luc Van Landschoot. 


Обаче, едно решение на СЕС, което установява недействителност на даден акт, не пречи при конкретни обстоятелства да може да бъде поставена под въпрос /преразгледана/ вече установена недействителност, в друга нова процедура за ПЗ - Дело C-137/94, Richardson.

3. Действие на ПЗ за тълкуване във времето
По принцип действието на ПЗ е ex tunc, с обратно действие.

СЕС си е запазил правото да ограничи действието на своите съдебни решения по отношение на минали събития. 


Дело С-137/94, Richardson - постоянна практика на СЕС е, че СЕС дава на недостатъчно ясна и точна разпоредба на ПЕС това значение и съдържание,  каквото трябва или е трябвало да бъде разбирано и прилагано от момента на нейното влизане в сила. Само в изключителни случаи Съдът, като прилага общия принцип за правна сигурност, присъщ на общностната правна система, може да ограничи възможността всеки заинтересуван да се позовава на една разпоредба, която Съдът е тълкувал, с цел да не постави под съмнение добросъвестно създадени правни отношения.

Дело 43/75, Defrenne v. Sabena - Дерогиране на принципа за ретроактивност на тълкуването. По дело между стюардеса и нейния работодател Sabena SА за обезщетение, претендирано от ищцата на основание, че през определен период е била дискриминирана като работник от женски пол по отношение на заплащането в сравнение с нейни колеги от мъжки пол, които са извършвали същата работа като „стюарди на борд”, Съдът по трудови спорове в Брюксел е отнесъл до СЕО два преюдициални въпроса относно действието и приложението на чл. 119 /сега чл. 141/ от ДЕО във връзка с принципа за равностойно заплащане на работниците от мъжки и женски пол за еднакъв труд. „С изключение на тези работници, които вече са завели дела или са предявили подобни претенции, позоваване на прякото действие на член 119 не може да се прави с оглед обосноваване на претенции, свързани с периоди на заплащане, предхождащи датата на настоящото решение”. Това решение за действие във времето е дадено с оглед сигурността и икономическата стабилност на предприятията. „От гледна точка на големия брой заинтересовани лица, подобни претенции, които предприятията не могат да предвидят, биха могли сериозно да засегнат финансовото им състояние и дори да доведат някои от тях до несъстоятелност” /§ 70/.     

Дело С-262/88, Barber - Ограничението във времето на тълкуването, дадено от Съда не може да се направи по друг начин освен чрез самото ПЗ за тълкуване. 

4. Действие на ПЗ за действителност на актове във времето 

Преценката за действителност е форма на контрол за законосъобразност. Една недействителност би следвало да има същите ретроактивни последици, както нищожността. 

В чл. 264 ДФЕС /чл 231 ДЕО/ се съдържа принципа на това обратно действие на недействителността: “Ако искът е обоснован, Съдът на ЕС  обявява атакувания акт за недействителен.” Дело С-228/92, Roquette Freres.

Дело 145/79 Roquette Freres v France -  Съдът прецени, че § 2 на чл. 231 ДЕО /сега § 2 на чл. 264 ДФЕС/, който предвижда, че Съдът посочва онези от действията на отменения регламент, които трябва да се смятат за окончателни, се прилага по аналогия за отнасянето за ПЗ за преценка на действителност. Така, в едно дело, установяващо недействителността на регламент, Съдът реши, че тази недействителност не позволява да се поставят под съмнение националните мерки, приети в изпълнение на недействителния регламент за периода, предхождащ датата на решението на Съда, констатиращо недействителността.
СЕС може да ограничи действието на преюдициалното заключение в две насоки:

- Действието му спрямо всички субекти е ex nunc;

- Да запази обратното действие, а само по отношение на заинтересованите лица, които преди преюдициалното заключение са оспорили валидността на акта във висящи национални производства или пред националната администрация, да посочи действие ex nunc.

Този документ е създаден в рамките на проект „Повишаване компетентността на съдии, съдебни помощници и съдебни служители от ВАС и административните съдилища”, Договор № 13-24-2/10.09.2013 г., финансиран от Оперативна програма „Административен капацитет”, съфинансирана от Европейския съюз чрез Европейския социален фонд. 

